Þingræður haldnar á Alþingi Íslendinga

Forseta hafa borist tilkynningar um stjórnir þingflokkanna. Þær eru þannig skipaðar: Þingflokkur sjálfstæðismanna: Sigríður A. Þórðardóttir formaður, Einar K. Guðfinnsson varaformaður og Ásta Möller ritari. Þingflokkur Samfylkingarinnar: Rannveig Guðmundsdóttir formaður, Jóhann Ársælsson varaformaður og Guðrún Ögmundsdóttir ritari. Þingflokkur framsóknarmanna: Kristinn H. Gunnarsson formaður, Hjálmar Árnason varaformaður og Jón Kristjánsson ritari. Þingflokkur Vinstri hreyfingarinnar -- græns framboðs: Ögmundur Jónasson formaður, Þuríður Backman varaformaður og Kolbrún Halldórsdóttir ritari. Þingflokkur Frjálslynda flokksins: Guðjón A. Kristjánsson formaður.

Herra forseti. Ég vil byrja á því að óska virðulegum forseta til hamingju með kjör í embætti forseta og vænti þess að við þingflokksformenn og forseti munum eiga gott samstarf á því þingi sem nú fer í hönd og síðar. Herra forseti. Það sem ég vil koma á framfæri hér varðar starf þeirra nefnda sem verða kosnar á eftir og munu margar hverjar funda í fyrramálið. Athugasemdirnar sem ég ætla að flytja eru þessar: Í ljósi aðvarana sem bæði innlendar og erlendar stofnanir á sviði efnahagsmála hafa sett fram um nauðsyn þess að slá á þenslu í efnahagslífinu er það eindregin skoðun þingflokks Samfylkingarinnar að óhjákvæmilegt sé að stjórnvöld og Alþingi sameinist nú um aðgerðir til að draga til baka eða fresta boðuðum hækkunum á bensíngjaldi og gjaldskrá Landsvirkjunar. Til að fylgja þessu eftir hefur þingflokkurinn ákveðið að leggja fram frv. til laga um að hætt verði við hækkun bensíngjalds. Jafnframt beinum við þeim eindregnu tilmælum til iðnrh. að hann beiti sér þegar í stað fyrir því að gjaldskrárhækkunum Landsvirkjunar verði frestað. Herra forseti. Mér finnst miður að ráðherrann skuli ekki vera hér þannig að ég geti beint þessum orðum mínum til hans strax. Þingflokkurinn telur einnig brýnt að Fjármálaeftirlitið hraði athugun sinni á forsendum iðgjaldahækkunar tryggingafélaganna þannig að Alþingi gefist ráðrúm til að fjalla ítarlega um þær á yfirstandandi þingi. Þingflokkurinn bendir jafnframt á að enn er ekki búið að setja reglugerð á grundvelli laga um opinbert eftirlit með fjármálastarfsemi sem heimilar Fjármálaeftirlitinu að grípa til hæfilegra viðurlaga gagnvart tryggingafélögunum verði þau uppvís að ósanngjörnum hækkunum. Við skorum á hæstv. ráðherra að setja reglugerðina sem allra fyrst. Vinnubrögð tryggingafélaganna í aðdraganda hækkunarinnar gefa enn fremur fullt tilefni til að Samkeppnisstofnun kanni hvort félögin hafi beitt ólögmætu samráði um hækkunina. Að lokum vil ég, herra forseti, að það komi fram að fulltrúum Samfylkingarinnar í allshn., efh.- og viðskn., iðnn. og fjárln. hefur verið falið að fylgja þessum málum eftir á því þingi sem nú fer í hönd. Ég treysti því að við munum eiga gott samstarf um þessi brýnu mál og að vel verði tekið í málaleitan þingmanna okkar í nefndum um að taka mál upp og kalla fólk til.

Hæstv. ríkisstjórn og hv. þingmenn hafa heyrt orð hv. þm.

Hæstv. forseti. Ég vil byrja á því fyrir hönd þingflokks Vinstri hreyfingarinnar -- græns framboðs að óska eftir góðu samstarfi við hæstv. forseta Alþingis jafnframt því sem ég óska honum velfarnaðar í starfi. Hæstv. forseti. Margt bendir til þess að verðbólguhjólið sé farið að snúast. En það sem verra er, það er að gerast í þágu stórfyrirtækja og forréttindahópa á kostnað almennings í landinu. Verðlag fer nú hækkandi á vöru, þjónustu og í sumum tilvikum ...

Störf þingsins eru til umræðu.

Ég er að koma að því, hæstv. forseti.

Ég met mikils orð hv. þm. um gott samstarf.

Já. Ég mun koma að því á hvern hátt þetta tengist störfum þingsins. Ég get í því sambandi byrjað á því að taka upp þráðinn þar sem ég sleppti honum um þær hækkanir sem eru að verða í sumum tilvikum á verðlagi, þar á meðal á vinnuafli. Kjaradómur ákvað núna fyrir nokkrum vikum að hækka verulega laun við þá sem eru í þessum sal, alþingismenn, ráðherra og háembættismenn í landinu um tugi prósenta. Eina ferðina enn átti það að heita svo að verið væri að færa yfirvinnugreiðslur dómara inn í launataxta þeirra. Alvarlegastar eru ...

Ég vil biðja hv. þm. að halda sig við störf þingsins.

Það er málfrelsi í þessum sal, hæstv. forseti. Ég er að ræða um störf þingsins og á hvern hátt ég ætlast til að Alþingi taki á þeirri verðsprengingu sem er að verða í þjóðfélaginu og það snertir störf þessa þings. Ég mótmæli því ef hæstv. forseti Alþingis ætlar að hefja þingstörf á því að skerða málfrelsi hér í salnum. Ég er kominn þar í mínu máli að vekja athygli á þeim alvarlegu atburðum sem eru að eiga sér stað,

Ræðutímanum er lokið.

þ.e. hækkun hjá tryggingafélögum og hækkun á eldsneyti. Ég tek undir þær kröfur sem Samfylkingin hefur sett fram 

Ég met mjög mikils árnaðaróskir forseta til handa og þau ummæli að vilja eiga við hann gott samstarf. Samkomulag var um að hér yrði talað um störf þingsins og ekkert er við því að segja. Úrskurðir og störf ráðherra eru auðvitað þess eðlis að eðlilegt er að þau sæti gagnrýni þegar ástæða er til. En ég legg mikið upp úr því að farið sé eftir fundarsköpum sem hv. þingmaður þekkir og þingheimur á að þekkja.

Hæstv. forseti. Ég mun halda mig við þær reglur og þau þingsköp sem hér ríkja. En ég ætlast til þess að hæstv. forseti Alþingis geri slíkt hið sama og ég vona að hann rísi undir þeirri ábyrgð sem Alþingi hefur falið honum.

Þá falla vonir okkar saman, hv. þm.